**KAPITTEL 1: GENERELT**

**§ 1-1 Formål**

Forsvarets seniorforbund, avdeling Lillehammer (FSFLIL) er en partipolitisk uavhengig interesseorganisasjon, hovedsakelig for og av pensjonister, som er tilsluttet Forsvarets seniorforbund (FSF) og har som formål å:

a. Ivareta og fremme eldrepolitiske interesser, herunder pensjonistenes økonomiske, helsemessige og kulturelle interesser, og styrke pensjonistenes stilling i samfunnet.

b. Ivareta og fremme medlemmenes sosiale og velferdsmessige interesser.

c. Styrke Forsvarets stilling i samfunnet

**§ 1-2 Oppgaver**

Avdelingenes formål søkes oppnådd gjennom samarbeid med forbundet sentralt, vertsavdeling, andre regionale og lokale militære og sivile myndigheter samt andre aktuelle organisasjoner. Avdelingene er forbundets lokale talerør.

**§ 1-3 Organisasjon**

Forsvarets seniorforbund avdeling Lillehammer består av medlemmer der:

a. Årsmøtet er avdelingens besluttende organ

b. Styret er høyeste organ mellom årsmøtene   
Øvrige organer:

a. Medlemsmøter

**§ 1-4 Medlemskap**

Forsvarets seniorforbund (FSF) tar opp medlemmer som på bakgrunn av tjeneste i Forsvaret har opparbeidet rett til tjenestepensjon fra Statens pensjonskasse (SPK). Likeledes tas opp som medlemmer deres ektefeller eller samboere samt etterlatte ektefeller eller samboere. Med Forsvaret menes i denne sammenheng også Forsvarsdepartementet og alle underliggende etater. Det kan også tas opp som medlemmer i forbundet personer som har eller har hatt en spesiell tilknytning til Forsvaret, samt personer som på en positiv måte støtter opp rundt Forsvarets posisjon i samfunnet. Likeledes deres ektefeller og samboere.

Medlemskap er i FSF, men skal primært skje ved tilknytning til FSF Lillehammer som de geografisk hører til.

Medlemmene administreres her lokalt, hvor vi periodisk rapporterer antall tilknyttede medlemmer til forbundskontoret etter retningslinjer fastlagt av landsstyret.

For personer uten lokal tilknytning, kan det innvilges medlemskap som knyttes direkte opp til forbundet. Landsstyret vurderer da om medlemskap kan innvilges.

Medlemmer med direkte tilknytning administreres av forbundskontoret og gis ikke lokal oppfølging på linje med ordinær tilknytning til en avdeling.

Ønsker et medlem å bli overflyttet til en annen avdeling, eller å melde seg ut må det enkelte medlem selv gi melding til den avdelingen det tilhører.

**§ 1-4 a Opphør av medlemskap.**

Medlemskapet løper til det blir skriftlig sagt opp. Medlemmer som står til rest med mer enn ett års kontingent etter aktiv oppfølging, slettes som medlemmer etter vedtak i styret. Dersom et medlem sier opp eller dør før kontingenten er betalt, skal det slettes fra medlemsregisteret med virkning fra utmeldings/dødsmåneden. Dersom utmelding/dødsfall skjer etter at kontingenten er betalt, vil medlemskapet bli slettet. Utmeldingen/dødsfallet vil bli registrert i medlemsregisteret fra utmeldings-/ dødsmåneden, all korrespondanse stoppes når utmeldingen/dødsfallet er registrert.

**§ 1-5 Avdelingens hedersbevisninger**

Årsmøtet fastsetter hvilke hedersbevisninger avdelingen skal ha. Tildeling av hedersbevisninger vedtas av styret basert på innkomne forslag. Styret kan selv fremme kandidater til dette. Tildeling finner sted på årsmøte eller ved en annen passende anledning.

**§ 1-6 Forbundets hedersbevisninger**

Forslag om tildeling av forbundets hedersbevisninger til fortjente medlemmer, oversendes landsstyret for behandling (jf. § 2-1 i FSFs vedtekter).

**§ 1-7 Medlemskontingent**

Avdelingens medlemskontingent fastsettes av årsmøtet. Landsmøtet fastsetter kontingent pr medlem til forbundet (jf. § 2-2 i FSFs vedtekter).

**§ 1-8 Stemmerett og valgbarhet**

Alle medlemmer er valgbare til tillitsverv i avdelingen, som representant til landsmøtet eller møte i overordnede organisasjonsledd. Personer som innehar tillitsverv i andre ikke samarbeidende pensjonistforbund/-foreninger er ikke valgbare til tillitsverv innen Forsvarets seniorforbund. Styrets medlemmer har ikke stemmerett når det gjelder godkjenning av beretning og regnskap de selv har vært med på å utarbeide. Avdelingens revisorer har ikke stemmerett når det gjelder godkjenning av regnskap de selv har revidert. Medlemmer som ikke har betalt sin kontingent har ikke stemmerett på årsmøtet.

**§ 1-9 Utelukkelse**

Styret kan med 2/3 flertall vedta å innstille til landsstyret om utelukkelse av medlemmer som opptrer i strid med avdelingens formålsparagraf eller med sin opptreden skader avdelingen og/eller forbundet. Vedtak om slik innstilling kan med oppsettende virkning påklages til årsmøtet.

**§ 1-10 Tolkning og tilleggsbestemmelser**

Dersom det reises tvil om tolkning av basisvedtektene, skal dette forelegges landsstyret til uttalelse. Endring av tilleggsbestemmelser kan bare foretas på ordinært eller ekstraordinært årsmøte i avdelingen etter å ha vært oppført på sakslisten, og krever 2/3 flertall. Når årsmøtet har vedtatt tilleggsbestemmelser, skal disse sendes landsstyret til godkjenning.

**§ 1-11 Melding til forbundet**

Avdelingene skal sende følgende dokumenter til forbundet:

a. Innen 15. april protokoll fra årsmøtet, årsberetning, revidert regnskap med revisjonsberetning iht. gitt standard og medlemsliste pr 31. desember forrige år, underskrevet/godkjent av styret

b. Tilleggsbestemmelser sendes snarest etter at endringen har skjedd.

**§ 1-12 Oppløsning**

Forslag om oppløsning av avdelingen behandles på første årsmøte etter at forslaget er fremsatt. Forslaget krever 2/3 flertall. Vedtaket, må for å være gyldig, behandles og vedtas med 2/3 flertall på et etterfølgende årsmøte. Forslag om oppløsning sendes deretter landsstyret for godkjenning. Dersom vedtak om oppløsning godkjennes av landsstyret, skal avdelingens aktiva oppbevares av forbundet. Ved eventuell gjenopprettelse av avdelingen tilbakeføres aktiva. Er avdelingen ikke gjenopprettet innen tre år tilfaller aktiva forbundet.

**KAPITTEL 2: ÅRSMØTE  
  
§ 2-1 Myndighet**

Årsmøtet er avdelingens høyeste myndighet og holdes hvert år innen utgangen av februar måned.

**§ 2-2 Innkalling**

a. Varsel om årsmøtet sendes medlemmene minst fire (4) uker før møtedato

b. Saker som ønskes behandlet må være styret i hende minst to (2) uker før årsmøte.

c. Innkalling med fullstendig saksliste og tilhørende saksdokumenter, styrets innstillinger gjøres tilgjengelig for medlemmene senest en (1) uker før årsmøtet.

**§ 2-3 Beslutningsmyndighet**

Lovlig innkalt årsmøte er beslutningsdyktig dersom det møter et antall medlemmer som minst tilsvarer antall tilstedeværende styremedlemmer.

**§ 2-4 Stemmegivning**

Valg foregår skriftlig hvis det foreligger mer enn ett forslag. Med mindre annet er vedtektsfestet må vedtak for å være gyldig, vedtas med alminnelig flertall. Ingen representant har mer enn en stemme.

**§ 2-5 Årsmøtets oppgaver.**

Årsmøtet skal:

a. Godkjenne innkalling, saksliste og forretningsorden

b. Velge dirigent som leder årsmøtet, referent og to (2) representanter til å underskrive protokollen, tellekorps med to (2) medlemmer

c. Behandle avdelingens årsberetning for perioden

d. Behandle regnskapet med revisjonsberetning

e. Behandle innkomne forslag.

f. Fastsette medlemskontingent for inneværende år

g. Behandle og godkjenne handlingsplan m/ budsjett.

h. Foreta valg av leder, nestleder, sekretær, kasserer, varamedlem

i. I tillegg velges to (2) medlemmer til valgkomite og to (2) medlemmer som revisorer

Styrets medlemmer og varamedlem velges primært for to (2) år om gangen. Valgkomité og revisorer velges også for to (2) år. Årsmøtet kan foreta nødvendige tillempinger for å bevare kontinuitet i styret og sikre avdelingens fortsatte drift.

**§ 2-6 Ekstraordinært årsmøte**

Ekstraordinært årsmøte i avdelingen innkalles av avdelingens styre med minst 14 dagers varsel etter:

a. Vedtak på årsmøte i avdelingen eller

b. Vedtak i styret eller

c. Skriftlig krav fra minst 1/3 av medlemsmassen

d. Sakslisten og nødvendige dokumenter skal være vedlagt innkallingen

Ekstraordinært årsmøte gjennomføres som et ordinært årsmøte, men skal kun behandle de saker som er angitt i vedtaket eller kravet om innkalling til det ekstraordinære årsmøte. Ekstraordinært årsmøte kan ikke behandle vedtak om oppløsning.

**KAPITTEL 3: STYRET**

**§ 3-1 Myndighet**

Styret er avdelingens høyeste myndighet mellom to årsmøter og består av leder, nestleder, sekretær, kasserer og varamedlem.

**§ 3-2 Oppgaver**

Styret skal med ansvar overfor årsmøtet:

a. Lede avdelingen og forvalte dens midler i henhold til vedtektene og vedtak fattet på årsmøtet

b. Gjøre vedtak i alle administrative saker

c. Foreta de nødvendige disposisjoner for avdelingens drift

d. Trekke opp retningslinjer for virksomheten innenfor den ramme årsmøtet har satt

e. Oppnevne komiteer/utvalg som anses nødvendig og fastsette deres mandat

f. Innkalle til årsmøte og medlemsmøter

g. Representere avdelingen utad

h. Dersom noen i styret fratrer i løpet av årsmøteperioden, har styret fullmakt til, ved hjelp av valgkomiteen, å supplere styret frem til første ordinære årsmøte

Styret holder møter etter behov, minimum fire pr år eller når et flertall av styrets medlemmer krever det. Styret er beslutningsdyktig når et flertall av styrets medlemmer er til stede. Ved stemmelikhet er møteleders stemme avgjørende. Referat/protokoll fra styrets møter sendes alle styrets medlemmer og varamedlemmer.

**KAPITTEL 4: DIVERSE**

**§ 4-1 Forhold til forbundets vedtekter**

Basisvedtekter for Forsvarets seniorforbunds avdelinger er obligatorisk for avdelingene. Avdelingene kan vedta tilleggsbestemmelser der dette ikke er i strid med forbundets vedtekter eller basisvedtektene. Vedtektsendringer som gjøres av landsmøtet og som berører basisvedtektene, skal automatisk og uten opphold gjøres gjeldende for avdelingene fra den dato som landsmøtet har bestemt.

**§ 4-2 Profilering**

Avdelingene forpliktes til å benytte forbundets navn og logo i sin egen profilering.